Rødovre Gymnasium fik automatisk Instagram-billeder på hjemmesiden, når folk hashtaggede dem. Det har de måttet stoppe nu.

En god og inkluderende idé er endt som en pinlig sag for Rødovre Gymnasium.

Gymnasiets ledelse havde lagt et feed på på hjemmesidens forside, således at alle Instagram-billeder med hashtagget #rødovregymnasium automatisk ville blive lagt på.

Men de gode intentioner blev misbrugt af ukendte lømler, som benyttede muligheden for at fylde feedet med stærkt upassende billedmateriale.

Både pornobilleder og billeder af lemlæstelse fandt pludselig vej til skolens hjemmeside, og ledelsen har nu måttet fjerne feedet. Det bekræfter Rødovre Gymnasium i en mail til metroxpress.

»Lige nu er feed’et fjernet fra vores hjemmeside, da vi afventer en løsning fra vores leverandør, hvor opslag skal godkendes, før de bliver vist på vores hjemmeside«, skriver Jacob Hasemann, som er pædagogisk leder og stedfortræder for rektor på Rødovre Gymnasium.

Han påpeger, at man ikke har nogen foranledning til at tro, at det er skolens egne elever, der står bag det virtuelle hærværk.

»Derudover er vi ikke vidende om, at det er vores elever der har stået for opslagene, så der er ikke foretaget yderligere i den sag«, skriver Jacob Hasemann.

Ved du noget om sagen? Så tip os på dava@berlingskemedia.dk.

Vi har valgt ikke at bringe billederne her, men hvis man ikke kan styre sin nysgerrighed, kan nogle af dem ses via Reddit. Vi skal advare om, at der er tale om særdeles stødende billeder.